[{"text_idx": "#000000", "text": "Teorio de disvastig\u0302o de novaj\u0302oj, aplikata al Esperanto (1)"}, {"text_idx": "#000002", "text": "Multe da esperantistoj, kiel multe da aliaj homoj, kredas, ke se nova ideo au\u0306 nova produkto estas pli bona ol konkurencaj ideoj kaj varoj, g\u0302i nature estos post nemulta tempo akceptata au\u0306 ac\u0302etata de homoj. Multo el la moderna fundamento de la fako ekonomiko bazig\u0302is sur la principo de racieco. Racia homo akceptas ideon, se g\u0302i estas pli avantag\u0302a ol alia ideo au\u0306 varo kiu eble kostas pli, au\u0306 ne funkcias tiel rapide, au\u0306 ne dau\u0306rovivas tiom da tempo, ktp. Sed estas longa listo de varoj kiuj estas okulfrape pli bonaj ol alternativoj, sed kiuj tamen estas ne rapide akceptataj de la homaro. Esperanto apartenas al tiu listo.\nNi rigardu kelkajn ekzemplojn de pli bonaj ideoj, kiuj tamen ne multe sukcesis. Steve Jobs kaj Apple estigis pli bonan programaron por tablo-komputiloj dum la 1980-aj jaroj, tamen Mikrosofto kaptis tiom da ac\u0302etantoj kaj klientoj, ke g\u0302i preskau\u0306 monopolis la tutan merkaton. Sony sukcesis lanc\u0302i pli bonan videon Betamax, tamen gajnis Mitsubishi kun la ne tiel bona VHS-sistemo. Rigardu la klavaron de via komputilo, kaj se vi utiligas la QWERTY-klavaron kiel homoj en Usono kaj en C\u0302inujo, vi uzas sistemon kiu postrestas rilate rapidecon kaj logikecon de la klavaro elpensita de Dvorak antau\u0306 80 jaroj en 1932."}, {"text_idx": "#000003", "text": "Ec\u0302 bonaj ideoj (boneco dependas de la perceptado kaj vidpunkto de la celgrupo) ofte bezonas multajn jarojn antau\u0306 ol esti akceptataj. En Usono, la klare avantag\u0302a metra mezursistemo ankorau\u0306 apenau\u0306 utiligeblas publike. Homoj ne s\u0302atas rapide s\u0302ang\u0302ig\u0302i. Homoj estas skeptikaj. Homoj kutime ne volas esti inter la unuaj, kiuj brakumas novajn ideojn kaj novajn produktojn. Esploristoj montris, ke ec\u0302 en Usono, kiu havas tradicion de akceptado de novaj ideoj kaj varoj, eble nur unu el 40 homoj volonte estos la unua el sia socia grupo por provi au\u0306 ac\u0302eti ion novan."}, {"text_idx": "#000005", "text": "Esperanto estas nova ideo, ec\u0302 se g\u0302i estis elpensita antau\u0306 125 jaroj. G\u0302i ne estas komplete nova por la g\u0302enerala socio, sed g\u0302i ja estas nova por g\u0302is 99 elcentoj de la tutmonda log\u0302antaro, kaj g\u0302uste pro tia noveco, Esperanto, se g\u0302i estos akceptita, plej probable sekvos la akceptado-vojon de novaj\u0302oj lau\u0306 la teorio kaj modelo de Rogers \u2013 teorio kiun mi klarigos sube. Esperanto ne malkontrau\u0306as kaj kontrau\u0306staras la kutimajn vojojn de akceptado de novaj ideoj. Pro tio valoras la penon studi la manieron, lau\u0306 kiu novaj iloj, produktoj kaj ideoj kutime, tra jaroj, jardekoj kaj ec\u0302 jarcentoj, sukcese enig\u0302as en la socio."}, {"text_idx": "#000006", "text": "En tradiciaj fakoj de universitatoj oni ne trovos modelojn au\u0306 profundajn sciojn pri c\u0302i tiu akcepto-modelo. Ekonomiko substrekas la raciecon de la homoj, sed la akceptado de novaj\u0302oj ne estas tiel racia. Ankau\u0306 ne klarigas la fenomenon tradiciaj universitataj fakoj psikologio, sociologio, politiko, merkatiko, komuniko kaj aliaj, kvankam ili rande interesig\u0302as pri la temo. La klara priskribo kaj kompreno de la akceptado de novaj produktoj kaj ideoj trovig\u0302as en la esplorfako, nomata en la angla lingvo \u201cDiffusion of Innovations Research,\u201d kaj en c\u0302i tiu artikolo mi nomos g\u0302is esplorado pri disvastig\u0302o kaj akceptado de novaj\u0302oj (kiel supre menciite, novaj\u0302oj povas esti novaj iloj, produktoj au\u0306 ideoj)."}, {"text_idx": "#000007", "text": "Unu el la c\u0302efaj esploristoj pri tiu temo estas Everett Rogers el la Ohia S\u0302tata Universitato (Usono). Antau\u0306 50 jaroj li verkis sian klasikan libron Diffusion of Innovations (Difuzo de Novaj\u0302oj). Mi tre rekomendas tiun libron al c\u0302iuj esperantistoj, kiuj volas pli bone kompreni la disvastig\u0302on de Esperanto lau\u0306 strategia, ne lingvistika, vidpunkto. En la resto de c\u0302i tiu artikolo, mi klopodos utiligi la ideojn de Rogers el lia libro. Bonvolu memori, ke la ideoj kiujn Rogers kunigis, devenas de preskau\u0306 mil doktoraj disertacioj kaj miloj da fakartikoloj el pluraj studkampoj: sociologio, psikologio, merkatiko, komunikado, ekonomiko, geografio, politiko kaj agrikulturo. La teorio estas klare priskribata, ofte esplorata, kaj sukcese aplikata en multaj kampoj. Tamen g\u0302is nun g\u0302iaj principoj ne estas sufic\u0302e bone konataj de esperantistoj."}, {"text_idx": "#000008", "text": "La unua nocio de la teorio de Rogers rilatas al kategorioj de akceptantoj. La fundamenta observo de la esploristoj estas, ke estas kvin fundamentaj grupoj, kiuj akceptas au\u0306 malakceptas novaj\u0302ojn, kaj tiuj grupoj malsimilas inter si. Krome, la novaj\u0302o estas akceptita lau\u0306 sinsekva ordo de, unue, Grupo I; poste, Grupo II; poste, Grupo III; poste, Grupo IV kaj finfine, Grupo V. Tio estas, Grupo II akceptas novan ideon nur post la akceptado de tiu ideo far homoj de Grupo I. El tiu sinsekvo de akceptado logike konkludig\u0302as, ke firmaoj au\u0306 organizoj, kiuj volas akceptigi novan ideon, vane laboras se ili provas konvinki la grupojn ekster tiu sinsekvo. Se Esperanto elspezas monon por konvinki homojn el celgrupo II, dum Grupo I ankorau\u0306 ne s\u0302atas la ideon, tio signifas ke, lau\u0306 la teorio, mono ne estas optimume investita."}, {"text_idx": "#000014", "text": "Grupo III havas fundamentan diferencon disde Grupoj I kaj II. Dum homoj el la du unuaj grupoj interesig\u0302us pri Esperanto kiel ideo, kiel celo en si mem, ec\u0302 kiel sankta afero, tiuj de Grupo III eble prifajfos tion. Grupo III estas praktikaj homoj. Ili ne serc\u0302as bonan filozofion; ili serc\u0302as g\u0302ustajn, praktikajn aplikojn. Ili ne volas paroli pri ideo; ili volas havi rezultojn: s\u0302paro da mono, kresko de enspezoj, pli rapida produktado, pli neu\u0306trala kaj justa interrilato de nacioj, malpli da problemoj g\u0302enerale, kontentaj dungitoj, kontentaj akciistoj, sukcesaj studentoj, psikologia sano por maljunuloj. C\u0302iu havas sian celon, c\u0302u komercan c\u0302u idealistan, tamen konkretan celon kiu rilatas la uzon kaj la utiligon de la ideo, sed kiu ne tus\u0302as la ideon mem. Tiu grupo havas alian grandan trajton: ili volas havi kompletajn solvojn, senriskajn solvojn kaj profitdonajn rezultojn. Ili volas vidi, ke nova ideo vere funkcias, ke g\u0302i jam havas la tutan infrastrukturon por sukcesigi g\u0302in, kaj ke ne estas risko, ke post la ekuzo de la ideo, g\u0302i eble malsukcesos."}, {"text_idx": "#000016", "text": "Lau\u0306 mi, estus tre pozitiva pas\u0302o en la Esperantaj movadoj, se ni pli atentus tiujn trajtojn de Grupoj I, II, kaj III. Tro ofte ni provas konvinki homojn, kiuj apartenas al la pli pragmatikaj grupoj, speciale al Grupo III. Lau\u0306 la teorio de Rogers, tiaj homoj tute ne atentos nin, c\u0302ar ni parolas pri bonaj ideoj, belaj ideoj, kiuj tamen ne povas estis praktike starigitaj nun, kun rezultoj nun. Tiaj homoj de Grupo III ne decidos favore al ni, ec\u0302 se ili kredus, ke ni havas la plej bonan ideon de la tuta mondo. Ili ne decidas lau\u0306 kriterioj de bona au\u0306 nebona ideo; ili elektas vojojn lau\u0306 iliaj praktikaj, senriskaj aspektoj."}, {"text_idx": "#000019", "text": "62 Responses to Teorio de disvastig\u0302o de novaj\u0302oj, aplikata al Esperanto (1)"}, {"text_idx": "#000022", "text": "Se vi deziras spekti kiel disvastig\u0302o funkcias en la praktiko, eble iru al . Tie vi vidos la kreig\u0302on de movado ene de tri minutoj. Ene de tri minutoj kolektig\u0302as proksimume cent dancantoj \u2013 komence estas unu sola, post unu minuto estas nur tri dancantoj."}, {"text_idx": "#000024", "text": "Pagas ne shtato, sed ghiaj civitanoj, per impostoj."}, {"text_idx": "#000025", "text": "Okaze de instruado de literaturo (poezio) en la socio ekzistas konsento, ke chi tiu scio estas bezonata por formi kleran personon, tial oni pretas pagi por ghi. Sed koncerne Esperanton ne estas tiel, kaj plimulto da socio malcerte ekopinios ghin inda por pagi kontrau ghia instruado. Kompreneble, prioritatoj en chi tiu sfero povas shanghighi: antaue scio de la klasikaj lingvoj estis nepra por bona klero, hodiau ghi estas nur opcia."}, {"text_idx": "#000027", "text": "Kiel por c\u0302iu fako en lernejo, pagas s\u0302tato au\u0306 posedanto de la lernejo. Mi ne vidas diferenco kun ekzemple poezio. Ankau\u0306 poezio aspektas ne utila por plejmulto sed instruistoj estas tamen pagataj por tion instrui."}, {"text_idx": "#000038", "text": "Magia Linio. Dum longa tempo mi mem serchas esprimon kiu povas bone klarigi kial estas unu grupo da homoj kiuj entuziasme akceptas novan ideon, kaj samtempe estas aliaj grupoj, multege pli grandaj, kiuj ne akceptas, kaj ech aktive rezistas tiun novajhon. Inter tiu unua grupo kaj la aliaj grupoj trovighas tiu Magia Linio."}, {"text_idx": "#000039", "text": "Aliaj homoj ankau pensadis pri tio, kaj chefe inter ili estas Geoffrey Moore, konsilisto de firmaoj de la fama altteknologia Valo de Silikono en Kalifornio. Li parolas kaj analizas pri kial estas tiel malfacile iri de la unua shtupo de entuziasma akceptado de nova interreta produkto, al la dua shtupo, kie tiu produkto vere disvastighas kaj sukcesas. Li nomas tiun shanghon au shanghighon, en la angla lingvo, \u201cchasm\u201d kaj konceptigas ghin kiel \u201ccrossing the chasm.\u201d Esperante, ni pensu pri la terminoj \u201cvalo\u201d au \u201cbarilo\u201d au \u201ctransiri la valon au barilon.\u201d"}, {"text_idx": "#000042", "text": "dennis kaj c\u0302iuj, inkluzive de mi dum mi legadis, supozas, ke ni staras antau\u0306 la kurbo de la kvin grupoj, kaj ke nia venonta celgrupo estas la unua, la grupo de \u201efruaj akceptantoj\u201c. tamen, mi postpensis, c\u0302u ni ne estas mem tiuj fruaj akceptantoj? kompreneble ni ne estas 2,5 % de la homaro konforme al la iom tro ekzaktaj nombroj proponataj de rogers. sed c\u0302u la entuta celgrupo de la lingvo internacia estas la tuta homaro en c\u0302iuj versioj de la estonteco? au\u0306 c\u0302u ni ne estas la plej fruaj el la fruaj akceptantoj, kaj, se ni volas multig\u0302i, ni simple unue ekkonu nin mem kaj poste konvinku similulojn?"}, {"text_idx": "#000046", "text": "(ve, mi mistajpis la nomon de la au\u0306toro, g\u0302i estas \u201cDennis\u201d)"}, {"text_idx": "#000047", "text": "Gratulon pro la lertaj ekzemploj de la prepozicio \u201cfar\u201d, hahahahaha! Mi mem kutimas uzi \u201cfare de\u201d, sed la unua \u201cfar\u201d estas tiel bone metita inter pluraj \u201cde\u201d, ke mi kredas ke ec\u0302 la plej fundamentista esperantisto ne au\u0306dacus riproc\u0302i vin :-p"}, {"text_idx": "#000049", "text": "C\u0302iun frazon, kiun mi afis\u0302is, venis el mia propra sperto, mi au\u0306das ilin sufic\u0302e ofte. Mi aldonos unu:"}, {"text_idx": "#000055", "text": "Tio estas malfacilaj demandoj, kaj estas tute kompreneble se homoj diras: Lasu tion, ni devas koncentrig\u0302i pri _Esperanto_, ni ankorau\u0306 ne estas sufic\u0302e multaj por konsideri kio povus okazi se ni iam estos sufic\u0302e multaj. Sed tiam pripensu ke tiuj kiuj koncentrig\u0302as pri lingva justeco diras ke ne, ili ne volas konsideri Esperanton, c\u0302ar tio tro komplikas la aferon! Lerni Esperanton signifas mensan revolucion; lernintoj kaj nelernintoj ne vivas sur la sama planedo, c\u0302ar ili vidas la mondon tute malsame kaj fermas la okulojn al malsamaj aferoj. Tio estas enkalkulenda se oni deziras kompreni kial Esperanto ne disvastig\u0302is pli multe dum siaj 125 jaroj."}, {"text_idx": "#000056", "text": "Koran dankon pro via komentado! Via skeptikado estas bonvena kaj chiam permesata por diskutado pri la Teorio de Rogers."}, {"text_idx": "#000057", "text": "Vi prezentis tri punktojn kiuj helpas al ni pli bone kompreni c\u0302u la teorio de Rogers aplikig\u0302as la la fenomeno Esperanto. Ekzemple, vi parolas pri politikistoj kiuj \u201cne volas riski sian karieron por nia plac\u0302o.\u201d Tiu ilia sinteno plene kongruas kun la teorio, c\u0302ar ankau\u0306 politikistoj estas decidantoj, decidistoj kaj tiaj homoj apartenas al Grupo III, kies c\u0302efa trajto estas eviti riskojn kaj akcepti nur tiujn novajn ideojn kiuj estas JAM plene provitaj kaj iasence pruvitaj. Alia trajto de tiu grupo estas, ke ili atendas, ke granda grupo da homoj JAM utiligas la novaj\u0302on. Tamen mi ne devas tiom audaci klasifiki homojn en politiko kiel homojn de Grupo III, char politiko rilatas grupo-decidon kaj organizo-decidon kaj tio estas alia parto de la teorio."}, {"text_idx": "#000059", "text": "Permesu al mi diri, kaj mi pardopetas, sed mi ne bone komprenas vian sintenon rilate Esperanton kiel novaj\u0302on. Vi kunmetas la ideon \u201cnovaj\u0302o\u201d kun la ideon \u201c125 jaroj\u201d kaj vers\u0302ajne vi volas diri, ke post tiom da jaroj Esperanto ne plu estas novaj\u0302o. C\u0302u mi eraras? C\u0302iaokaze en la Teorio de Rogers novaj\u0302o povas esti ideo, koncepto, varo kiu ankorau\u0306 estas novaj\u0302o post jardekoj au\u0306 jarcentoj. Rogers mem parolas pri la Metrika Sistemo kiel novaj\u0302o, hodiau\u0306, en la 21a jarcento, en Usono, ekzemple, spite al g\u0302ia pli ol ducentjara ekzisto kaj utiligado alilande. Rogers substrekas, ke la koncepto novaj\u0302o ne estas afero de reala tempo, sed de la perceptado de la indivuoj. Se homoj, ankorau\u0306, ne provis Esperanton, ekzemple, en kursetoj, Esperanto por ili estas novaj\u0302o."}, {"text_idx": "#000070", "text": "Mi pensas ke la facileco ne gravas. Ne la malfacileco de Esperanto bremsas g\u0302in sed la utileco. Por pli g\u0302uste esprimig\u0302i, mi devus skribi \u201cbremsas Esperanton la fakto ke en 2012, Esperanto aspektas ne tre utila por plejmulto da homoj\u201d. Ne estas vere eco de Esperanto, sed afero normala por nova fenomeno.\nPor tre kreemaj homoj, tiuj de la grupo I, oni povas facile vidi la utilon de Esperanto en 2012. Sed mi jam renkontis homojn el grupo III au IV, kiuj bezonis pli ol 20 minutoj por komenci vidi la utilon (Jes ja, vera sperto c\u0302e budo kun malmulte da homoj kaj se estus male, mi jam delonge estus forpus\u0302inta la kompatindan homon. Kelkajn ni ja ne bezonas en la movado nun ;-).\nPlejmulto de homoj, ec\u0302 el grupo II ne povas vidi la nuntempan utilon de la lingvo. Sed tio estas tute normala afero c\u0302ar g\u0302uste temas pri novaj\u0302o kaj ankau alia eco de Esperanto. Mi ec\u0302 havas ekzemplon de inteligentaj homoj\nTiu eco estas ke Esperanto estas lingvo, kaj la valoro de mia lernado dependas de la fakto ke ankau vi g\u0302in lernis (Se vi ne lernintus mi ne povus respondi al vi). La mia valoro dependas de ago via. Tio signifas ke la marg\u0302ena valoro de nova lernanto estas granda por la grupo je la komenco de la fenomeno kaj inverse flanke de la lernanto. Por forpus\u0302i homojn, tiu efekto estas tre efika. La lingvo postulas strebon fare de vi por krei alies valoron. Bedaurinde g\u0302i estas natura kaj ligita al c\u0302iuj retaj fenomenoj. Se vi bezonas ekvaciojn kaj kapdoloron, mi konsilas al vi libron de Reinhard Selten dulingva \u201cEnkonduko en la Teorion de Lingvaj Ludoj \u2013 C\u0302u mi lernu Esperanton?\u201d\nResume, ec\u0302 se vi plifaciligus Esperanton po faktoro milione, g\u0302i tamen estas ne tre utila por lernanto c\u0302ar estas simple la komenco de la fenomeno. Nur homoj de la grupo I povas pensi, kiel vers\u0302ajne vi kaj mi pensas, \u201cUtila au ne, la lingvo estas bela kaj mi bezonas neniun por inventi mian vojon. Mi lernu kaj utiligu g\u0302in\u201d.\nAntau 5 jaroj, mi verkis artikolon per la franca kiu traktas la merkatecon de Esperanto per komparo kun telefono\n sed mi devus iam traduki g\u0302in. La unua ac\u0302etinto de telefono ne ricevis la saman utilon kiel nuntempe. Al kio utilas telefono se vi estas sola posedanto ?"}, {"text_idx": "#000079", "text": "Je unua rigardo, plimulto de homoj inklinas kredi tion, ke disvastig\u0302o de E-o postrestas al dezirata nivelo pro manko de diskonigo (reklamo).\nEn Hungarlando aktuala situacio rifutas tiun opinion:"}, {"text_idx": "#000083", "text": "\u201dni havas sukceson c\u0302ar la E-movado ekzistas jam 125 jarojn dum multaj movadoj kaj ec\u0302 popoletoj en tiu periodo malaepris.\u201d"}, {"text_idx": "#000086", "text": "Vi starigas tre interesan demandon!"}, {"text_idx": "#000088", "text": "Ofte la unuaj homoj kiuj akceptas ideon faras tion char la ideo en si mem estas interesa al tiaj homoj. Sed la postaj homoj kiuj akceptas tiun ideon ofte estas multe pli praktikaj, do ili volas utiligi la ideon por fari ion alian. La du grupoj havas malsamajn pensmanierojn, lau la teorio."}, {"text_idx": "#000095", "text": "Permesu al mi esprimi iom skeptikan opinion. Al mi sxajnas, ke oni (parte efike de la jena artikolo de D. Keefe) atribuas troan gravecon al informado pri tiaj novajxoj, kia estas nia E-o. Miaj argumentoj estas la jenaj:"}, {"text_idx": "#000096", "text": "1. La awtoro (kaj la plimulto da alparolintoj) konsekvence parolas pri E-o kiel NOVAJXO. Dum tiu novajxo estas jam de 125 jaroj \u201cnovajxo\u201d."}, {"text_idx": "#000097", "text": "2. Dum tiuj 125 jaroj ni faris nenion alian, ol informadis pri la avantagxoj de E-o kiel IL, pri gxiaj propedeutikaj valoroj k.s. Post tiom da UK-oj, Ago-tagoj k.s. tio estas absurdajxo aserti, ke por oni E-o kaj gxiaj avantagxoj estas (almenaw en la rondo de politikistoj kun la potenco en la mano decidi pri la sorto de E-o sialande) io nekonata, nova."}, {"text_idx": "#000098", "text": "3. La gxisnuna cxefa kawzo de la fiasko de niaj provoj estas, krom la ekstravaganceco de nia propono (kio ne egalas novajxon!), la tradicia pensmaniero de la koncernataj politikistoj, rezultiganta, ke la cxefa lernigota fremda lingvo en publikaj lernejo, spite al niaj pli oportunaj kaj raciaj proponoj, spegulu la POLITIKAN-IDEOLOGIAN STARPUNKTON, ideologian orientigxon de la politikisto kaj lia / sxia nomuminta registaro. Tiuj politikistoj ne volas riski sian karieron por nia placxo, ecx se en gxi estas nenio politika-ideologia."}, {"text_idx": "#000099", "text": "La finan, pli gravan argumenton mi flankenmetas gxis la apero de la dawrigo de la artikolo."}, {"text_idx": "#000100", "text": "Dennis pravis kial li investis sian tempon por tradui tiun c\u0302i artikolon. Gravas ke ni ne reinventu radon c\u0302ar oni ja povas lerni el homoj kies celo estas vendi iphone kaj ipad. Gravas ke ni estu pli da homoj kiuj konas, komprenas kaj uzas praktike por Esperanto tiajn modernajn surmerkatigajn teoriojn.\nPor instruistoj ekzistas edukado.net kaj RITE. Sed kio ekzistas por aktivuloj ? Mi produktis kelkajn videojn, kiujn vi povas trovi en pluraj pag\u0302aroj, sed ili estas disaj. Mi faris kelkajn specialajn unutagan kurson en Marsejlo kaj Parizo, sed estas tro lama ritmo. El tiuj du sesioj naskig\u0302is RATE \u2013 Reta Aktivula Trejnado por la Estonteco. Kiel ratoj ;-), estu multnombraj kaj disvastigu Esperanton. Eniru en "}, {"text_idx": "#000101", "text": "Vi proponas demandi personojn pri la efiko rilate politikistoj, kiuj estas konvinkitaj, ke politikistoj (en Euxropa komunumo) estas tauxa kaj fruktodona kampo. Estas malfacile ricevi objektivan respondon el cxi tiu grupo."}, {"text_idx": "#000102", "text": "Ili ignoras, ke politikistoj nur reagas al premo el certa grupo de la balotantojn. Ili ne agas laux filozofiaj principoj aux por plifaciligi la vivon de la homoj."}, {"text_idx": "#000106", "text": "Vi parolas pri du celgrupoj. Unu celgrupo estas gejunuloj inter la aghoj de 12 kaj 14, kaj alia, politikistoj. Vi favoras la junan celgrupon, kaj dubas pri la efika celumado de la dua grupo. Mi pensas, ke via pensfadeno estas sur la bona vojo. Tamen, spite al la Teorio de Rogers, ke probable politikistoj ne estas fruaj akceptantoj de novaj ideoj, eble bezonatas analizi la aferon iom pli. Mi lasos tiun analizon al niaj similideanoj kiuj de tempo al tempo kunlaboras kun politikistoj au provas influi ilin. Komentoj de Zlatko Tishljar, Sean O\u2019Riain, Stefano Keller, Stansilaw Rynduch, Humphrey Tonkin, Neil Blonstein, Ian Fantom kaj aliaj estus bonvenaj. Estus interese ankau, havi la opinion de Kep Enderby."}, {"text_idx": "#000113", "text": "Vi aldonas kelkajn tre, tre utilajn nociojn al mia raporto pri Rogers:"}, {"text_idx": "#000114", "text": "Unue, en via atentigo al Dieter, vi pravas. Tiuj elcentoj de Rogers aplikighas ne al la tuta loghantaro, sed nur al la homoj kiuj, laulonge kaj finfine, alproprigas la novan ideon au aferon. Ekemple, ni prenu la fridujon. En kelkaj landoj la akcepto-nivelo de tiu varo estas je 99 elcentoj, tamen nur unu el tri au kvar homoj, do inter 25 kaj 33 elcentoj de la loghantaro posedas ghin."}, {"text_idx": "#000116", "text": "Trie, mi konsentas kun vi pri la unua fazo. Ni fokusighi pri tiuj pioniroj, novigantoj, tio estas, tiuj de Grupo I."}, {"text_idx": "#000117", "text": "Kvare, jes ja. Ofte tiuj homoj akceptas novan ideon, char ghi, tutsimple, estas nova kaj ghi kongruas kun sia labora kampo, mensa kampo au shatokupa kampo. Tiu emo al novaj aferoj povas esti utiligata de ni Esperantistoj kiel efika levilo."}, {"text_idx": "#000118", "text": "Vi prave atentigas. Vi bone priatentigas alian flankon de la fenomeno. Mi diru, ke oni povas studi la fenomenon pri akceptado de novaj ideoj lau individua vidpunkto, sed ankau lau organiza kaj lau registara. En mia supra artikolo, mi pridiskutis chefe nur la individuan."}, {"text_idx": "#000119", "text": "Tamen estas esploristoj pri la teorio de Rogers kiuj trastudis organizojn publikajn kaj privatajn. Unu el la celgrupoj de ni Esperantistoj certe ankau estas tiaj organizoj, kaj tion ni vidas kun projektoj kiaj Springboard en Anglio, au kun la laboro de Neil Blonstein kaj UNO, Stefano Kellar kun diversaj organizoj, au Francois Lo Jocomo kaj aliaj kun UNESCO, ktp. La studoj Rogers ankau havas utilan informon por ili."}, {"text_idx": "#000124", "text": "Gratulon al Dennis Keefe por porti al ni tiom grava koncepto. Mi interesplene atendas la daurigon de la artikolo."}, {"text_idx": "#000125", "text": "Entreprenoj jam profitis de tiu ideo por vendi siajn varojn. Same jam faris politikistoj por trovi anojn por siaj ideoj."}, {"text_idx": "#000127", "text": "La hazarda metodo ne bone funkciis. Ni devas funde esplori tiun sciencon por pli valorigi nian monon kaj tempon, kiam ni provas disvastigi esperanton."}, {"text_idx": "#000134", "text": "Pri via substrekado de \u201cchiam individua ago,\u201d mi pensas, ke vi ghuste atentigas nin pri la alia granda parto de la ekvacio. Grupo influas, kaj en multe da achat-situacioj, la individuo agas. Valoras la penon vere kompreni kiel tiu au alia individuo ekakceptas la novan varon au ideon. Tiu nocio ankau meritas artikolon, char tiu proceso povas esti ege kompleksa kaj longdaura. Unu homo povas utiligi monaton, jaron, jardekon au ech pli por ekacepti novan ideon. Tro da Esperantistoj, lau mia observo en multaj landoj, sed chefe en Hispanujo, Francujo, Usono kaj Chinujo, provas konvinki homojn en spacodauro de minutoj. Jes ja minutoj. Tiu aliro tute kontraus chion kion ni scias pri la akceptado de varoj kaj ideoj kiuj rilatas la homon mem, sian identecon, sian vivostilon \u2013 kaj Esperanto estas tia. Kiel mi diris, tiu temo meritas profundan prikonsideron. Kaj praktike, por Esperantistoj, ia strategio pri informado devas unue priatenti chi tiujn prikonsiderojn, kaj due, ghi devas starigi praktikan sistemon por efektivigi la ideojn."}, {"text_idx": "#000135", "text": "Laste, eble estus pli bone diru \u201cPRESKAU chiam individua ago,\u201d au \u201cOFTE individua ago.\u201d Sed mia mesagho al vi chi tie estas ankau por mi mem, por memori, kaj por chiuj aliaj kiuj volas racie diskuti pri nia lingvo kaj ghia rilato al nia socio. En humanaj sciencoj kiaj psikologio, sociologio, etnologio, ktp, oni certe starigias teoriojn por klarigi fenomenojn, sed post la starigo de iu teorio, oni chiam, pardonu, preskau chiam atendas, ke aliaj esploristoj kiel eble plej baldau forigas tiun teorion por anstatauigi ghin per pli klara kaj pli klariga teorio, chu ne? Chi tie ni povas instruighi per la ideo de Thomas S. Kuhn kaj lia Paradigma Shanghigho, kiel videblas en la prikosmaj vidpunktoj de Ptomely \u2013 Koperniko \u2013 Newton \u2013 Ejnstejno \u2013 ktp. Mi pardonpetas, char mi tute ne estas fizikisto, sed lau mia kompreno io simila en tia scienco okazas."}, {"text_idx": "#000137", "text": "Tre klariga artikolo! Vere enhavoric\u0302a kaj konvinkiga! Movadanoj de la tuta mondo nepre devas legi tion!"}, {"text_idx": "#000144", "text": "Alia demando estas, en kiu el la grupoj trovig\u0302as la politikistoj. Mi havas la impreson, ke ofte en la grupo III. Ili ne estas tre avangardaj, ne hastas apliki novajn aferojn, sed trankvile atendas, ke aliaj akceptu ion novan. Mi havas la impreson, ke lau\u0306 la teorio de disvastigo de novaj aferoj la probablo en la nuna fazo de Esperanto konvinki politikistojn estas tre malgranda."}, {"text_idx": "#000145", "text": "@Dieter: Bv. konscii, ke 100 %, se mi bone komprenis la libron de Rogers, ne estas la tuta log\u0302antaro, sed la kompleta grupo de homoj, kiuj iam akceptos la novan aferon. En la kazo de fremda lingvo povas esti, ke ne la tuta log\u0302antaro volas lerni lingvon, sed eble nur 50 %. Tiam la unua grupo de novigantoj au\u0306 pioniroj enhavas nur 2,5 % de 50 %, do c\u0302. 1,25 % de la log\u0302antaro. (La procentaj\u0302oj lau\u0306 mia kompreno neniel estas precizaj, temas nur pri idealigoj surbaze de la sonoril-forma Gauss-grafikaj\u0302o de normala distribuo. C\u0302u 2,5 % au\u0306 2 %, tio neniel gravas por la temo.)"}, {"text_idx": "#000147", "text": "Konsekvenco de la teorio de difuzado de novaj aferoj estas, ke por la disvastigo de Esperanto gravas en la nuna fazo preskau\u0306 nur la anoj de grupo I, la novigantoj au\u0306 pioniroj. Tiu c\u0302i grupo estas multe pli granda ol la nuna parolantaro de Esperanto. Kial? Nu, tre multaj homoj ne jam scias, kio estas Esperanto. Kaj kiam ili ekscias, ili ofte estas jam ekster la ag\u0302o, en kiu oni kutime lernas lingvojn..."}, {"text_idx": "#000148", "text": "Aldone al tio, kion Dennis skribis, mi s\u0302atus atentigi, ke ili akceptas novan aferon pro la simpla fakto, ke g\u0302i estas nova kaj interesa. Ne tiom multe gravas la prezo de la novaj\u0302o au\u0306 la laboro necesa por lerni ion \u2013 la noveco en si mem logas ilin."}, {"text_idx": "#000150", "text": "Interesa legaj\u0302o, sendube almenau\u0306 pli prava ol niaj tradiciaj supozoj. Tamen, g\u0302i s\u0302ajnas trakti c\u0302ion kiel grupan agon, kaj globan, sed fakte ec\u0302 hodiau\u0306 la akceptado estas c\u0302iam individua ago, kaj g\u0302ia ofteco dependas ne de tio, c\u0302u la pli progresema grupo jam akceptis, sed de tio, c\u0302u la sekva grupo kredas ke la pli progresema grupo jam akceptis, kaj tiu \u201cpercepto\u201d (pli g\u0302uste, tiu kredo au\u0306 supozo) varias sufic\u0302e multe de lando al lando kaj vers\u0302ajne ankau\u0306 inter diversaj aliaj homaj subgrupoj (profesiaj, religiaj, ktp)."}, {"text_idx": "#000156", "text": "Demonstraj versioj de \u201cLa Ondo\u201d\nMusklaku la kovrilon por legi pliajn informojn."}, {"text_idx": "#000158", "text": "Musklaku la kovrilon por legi pliajn informojn."}]